CELEX: 32012R1181
Language: sl
Date: 2012-12-10 00:00:00
Title: Izvedbena uredba Komisije (EU) št. 1181/2012 z dne 10. decembra 2012 o odobritvi zvišanja mejnih vrednosti za obogatitev vina, proizvedenega iz grozdja, potrganega v letu 2012 v nekaterih vinorodnih regijah

11.12.2012   
            
            
               SL
            
            
               Uradni list Evropske unije
            
            
               L 337/44
            
         IZVEDBENA UREDBA KOMISIJE (EU) št. 1181/2012
   z dne 10. decembra 2012
   o odobritvi zvišanja mejnih vrednosti za obogatitev vina, proizvedenega iz grozdja, potrganega v letu 2012 v nekaterih vinorodnih regijah
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) in zlasti tretjega odstavka člena 121 Uredbe,
   ob upoštevanju naslednjega:
   
               (1)
            
            
               Priloga XVa k Uredbi (ES) št. 1234/2007 v točki A.3 določa, da lahko države članice v letih z izjemno neugodnimi vremenskimi razmerami zahtevajo, da se mejne vrednosti za povečanje volumenskega deleža alkohola v vinu zvišajo za največ 0,5 % (obogatitev).
            
         
               (2)
            
            
               Danska, Švedska in Združeno kraljestvo so zaprosili za takšna zvišanja mejnih vrednosti za obogatitev vina, proizvedenega iz grozdja, potrganega v letu 2012, ker so bile vremenske razmere med rastno sezono v nekaterih geografskih regijah izjemno neugodne.
            
         
               (3)
            
            
               Zaradi izjemno slabih vremenskih razmer v letu 2012 mejne vrednosti za povečanje naravnega volumenskega deleža alkohola, ki ga določa točka A.2 Priloge XVa k Uredbi (ES) št. 1234/2007, v nekaterih vinorodnih regijah ne omogočajo proizvodnje vina z ustreznim skupnim volumenskim deležem alkohola, za katerega bi sicer obstajalo tržno povpraševanje.
            
         
               (4)
            
            
               Zato je primerno odobriti zvišanje mejnih vrednosti za obogatitev vina, proizvedenega iz grozdja, potrganega v letu 2012 na Danskem, Švedskem in v Združenem kraljestvu.
            
         
               (5)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Z odstopanjem od točke A.2 Priloge XVa k Uredbi (ES) št. 1234/2007 v geografskih regijah iz Priloge k tej uredbi povečanje naravnega volumenskega deleža alkohola v svežem grozdju, potrganem v letu 2012, grozdnem moštu, delno prevretem grozdnem moštu, mladem vinu, ki še vre, in vinu, proizvedenem iz grozdja, potrganega v letu 2012, ne sme preseči 3,5 % vol.
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je zavezujoča v celoti in se neposredno uporablja v vseh državah članicah.
      V Bruslju, 10. decembra 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      PRILOGA
      
         Geografske regije, v katerih je na podlagi člena 1 dovoljeno povečanje mejnih vrednosti za obogatitev
      
      
                  Država članica
               
               
                  Geografska regija
               
            
                  Danska
               
               
                  Vse vinorodne regije
               
            
                  Švedska
               
               
                  Vse vinorodne regije
               
            
                  Združeno kraljestvo
               
               
                  Vse vinorodne regije